Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 1 Pv 586/12/6613	Žiar nad Hronom, 26.6.2013
EEČ : 2-52-106-2013

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona s poukazom na § 138 písm. b Trestného zákona,

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Ako zákonná matka maloletého XXXXX, nar. XXXXX, hoci bola rozsudkom Okresného súdu XXXXX sp. zn. 10 P 425/08 zaviazaná prispievať na jeho výživu sumou 39,83 € mesačne k rukám otca XXXXX, bytom XXXXX, XXXXX od 01.05.2010 do súčasnej doby túto povinnosť riadne neplnila, čím zapríčinila dlh na výživnom vo výške 478,71 €,

lebo zanikla trestnosť činu.

Odôvodnenie:
	Vyšetrovateľ Okresného riaditeľstva PZ, odboru kriminálnej polície XXXXX uznesením ČVS: ORP-511/OVK-ZH-2012 zo dňa 26.10.2012 začal trestné stíhanie a vzniesol obvinenie XXXXX za prečin zanedbania povinnej výživy podľa § 207 ods. 1, ods. 3 písm. b) Tr. zák. s poukazom na § 138 písm. b) Trestného zákona na tom skutkovom základe, že ako zákonná matka mal. XXXXX, nar. XXXXX, hoci bola rozsudkom Okresného súdu XXXXX sp. zn. 10 P 425/08 zaviazaná prispievať na jeho výživu sumou 39,83 € mesačne k rukám otca XXXXX, bytom XXXXX, XXXXX od 01.05.2010 do začatia trestného stíhania túto povinnosť  ničím neplnila, čím zapríčinila dlh na výživnom vo výške  1 194,90 €.

	XXXXX vo svojej výpovedi doznala, že od mája 2010 svoju vyživovaciu povinnosť voči synovi Milošovi neplnila, následne dňa 29.12.2012 poukázala k rukám otca svedka a poškodeného XXXXX  časť dlhu na výživnom 595,- € a dňa 21.03.2013 poukázala 400,- €, čím znížila dlh na výživnom do mája 2013 na sumu 478,71 €. Po skončení vyšetrovania poukázala dňa 21.06.2013  k rukám poškodeného XXXXX sumu 490,- €, čím uhradila celý dlh na výživnom.

	Svedok a poškodený XXXXX potvrdil, že uvedené sumy prevzal a syn XXXXX netrpel núdzou, pretože mu bol schopný zabezpečiť základné potreby.

	Podľa § 86 písm. a) Tr. zák. trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Vzhľadom k tomu, že  obv. XXXXX  dodatočne splnila svoju povinnosť,  uhradila dlh na výživnom v plnej výške a jej čin nemal trvalo nepriaznivé následky zanikla trestnosť činu, preto bolo potrebné zastaviť trestné stíhanie, ktoré sa proti nej viedlo.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Reptišová
prokurátorka